Feb 11,2016
లక్ష్యం దిశగానే పన్ను వసూళ్లు
న్యూఢిల్లీ: పరోక్ష పన్నుల వసూళ్ల దన్నుతో ప్రభుత్వం బడ్జెట్‌లో నిర్దేశించుకున్న 'పన్ను వసూళ్ల' లక్ష్యాలను అందుకొనే దిశగా ముందుకు సాగుతోంది. ఈ ఆర్థిక సంవత్సరం మొదటి 11 నెలల కాలంలో పన్ను వసూళ్లు రూ.10.66 లక్షల కోట్లకు చేరినట్లు ఆర్థిక శాఖ ప్రకటించింది. బడ్జెట్‌లో నిర్దేశించుకున్న రూ.14.49 లక్షల కోట్ల లక్ష్యంలో ఇది 73.5 శాతం కావడం గమనార్హం. ప్రత్యక్ష పన్ను వసూళ్లలో కొంత వెనకబాటు కనిపిస్తున్నప్పటికీ అనుకున్న లక్ష్యాలను అందుకొనే దిశలో సాగేందుకు పరోక్ష పన్నులు ప్రభుత్వానికి బాగా కలిసి వచ్చాయి. పరోక్ష పన్నుల ద్వారా అదనంగా మరో రూ.40,000 కోట్ల మేర ఆదాయం ఖజానాకు వచ్చి చేరనుంది. ప్రత్యక్ష పన్ను వసూళ్లలో జనవరి వరకు 10.9శాతం వృద్ధి కనిపించిందని ఇది రూ.5.2 లక్షల కోట్లకు చేరిందని ఆర్థిక శాఖ రెవెన్యూ కార్యదర్శి హష్‌ముఖ్‌ ఆదియా తన యూట్యూబ్‌ అప్‌లోడ్‌లో తెలిపారు. పరోక్ష పన్నుల వసూళ్లు 33 శాతం మేర పెరిగి రూ.5.44 లక్షల కోట్లుగా నిలిచాయని అన్నారు.
మీ స్నేహితులకు రికమెండ్ చెయ్యండి